1457 – – – – Darna by sunte Johannes baptisten daghe (= 24 juni) brochten se ene (= konynk Cristiern) to Upsal, vnde dar wart he ghekronet vnde ghesalvet van deme ertzebisschop; darna hulpen em de Sweden, dat he krech de slote in deme rike, de so langhe noch weren gheholden to konynk Karls hant. Etlyke krech he myt deghedinghe in vruntschop, vnde etlyke wan he myt macht, alse Wiborch in Vinlant, dar vur ingeschoten wart, unde van dwanghe des vures mosten se dat slot overgheven.